खुफिया डॉक्यूमेंट्स घर ले जाने के मामले में 7 आरोप, 13 जून को कोर्ट में पेशी
US Former President Donald Trump Secret Files Case अमेरिका के पूर्व राष्ट्रपति डोनाल्ड ट्रम्प पर एक और क्रिमिनल केस दर्ज किया गया है। 2021 में राष्ट्रपति चुनाव हारने के बाद क्लासिफाइड डॉक्यूमेंट्स
अमेरिका के पूर्व राष्ट्रपति डोनाल्ड ट्रम्प पर एक और क्रिमिनल केस दर्ज किया गया है। 2021 में राष्ट्रपति चुनाव हारने के बाद क्लासिफाइड डॉक्यूमेंट्स घर ले जाने के मामले में उन पर केस दर्ज किया गया। उन पर 7 आरोप तय हुए हैं। ट्रम्प को 13 जून को दोपहर 3 बजे मियामी के फेडरल कोर्ट हाउस में पेश होने के लिए कहा गया है।
इससे पहले अप्रैल में उन पर पोर्न स्टार को पैसे देकर चुप कराने के मामले में क्रिमिनल केस दर्ज हुआ था। इस केस में 4 अप्रैल को कोर्ट ने उन पर 34 आरोप तय किए थे। ट्रम्प पहले पूर्व अमेरिकी राष्ट्रपति बन गए हैं, जिन पर फेडरल चार्ज लगाए गए हैं। हालांकि, फेडरल कोर्ट ने अभी ये नहीं बताया है कि ट्रम्प पर कौन से आरोप तय किए गए हैं। ट्रम्प ने क्लासिफाइड डॉक्यूमेंट्स के आरोपों को बेबुनियाद बताया है।
ट्रम्प के वकील बोले- उन पर लगे जासूसी के आरोप
ट्रम्प के वकील जिम ट्रस्टी ने CNN को बताया कि पूर्व अमेरिकी राष्ट्रपति पर जासूसी ऐक्ट के तहत आरोप दर्ज हुए हैं। इसके अलावा उन पर साजिश रचने, झूठे बयान देने, न्याय में बाधा डालने, रिकॉर्ड्स के साथ छेड़छाड़ करने और झूठे दस्तावेज बनाने के आरोप भी लगे हैं।
इससे पहले बुधवार को ट्रम्प के वकीलों को जानकारी दी गई थी कि वो सीक्रेट फाइल्स घर ले जाने के मामले में जांच का टारगेट हैं। कुछ दिन पहले ट्रम्प के वकीलों ने केस पर चर्चा के लिए जस्टिस डिपार्टमेंट के अधिकारियों से मुलाकात भी की थी।
ट्रम्प बोले- मैं बेकसूर हूं
ट्रम्प ने गुरुवार को अपने सोशल मीडिया प्लेटफॉर्म ट्रुथ सोशल पर लिखा- मैं बेकसूर हूं। मुझे जस्टिस डिपार्टमेंट से क्रिमिनल केस दर्ज होने की सूचना मिली। मंगलवार (13 जून) को मुझे कोर्ट में पेश होना को कहा गया है। बाइडेन की भ्रष्ट सरकार ने मेरे वकीलों को इसकी जानकारी दी है।
क्लासिफाइड डॉक्यूमेंट्स से जुड़े मामले को समझिए...
ट्रम्प जनवरी 2021 में राष्ट्रपति का चुनाव हार गए थे। आरोप लगे कि वे व्हाइट हाउस से कई क्लासिफाइड डॉक्यूमेंट्स फ्लोरिडा स्थित आलीशान घर मार-ए-लेगो ले गए थे। उन्होंने इन डॉक्यूमेंट्स को नेशनल आर्काइव्स को सौंपने से भी इनकार कर दिया था। इसके बाद मामला FBI के पास पहुंचा। न्यूयॉर्क टाइम्स के मुताबिक, FBI को छानबीन में ट्रम्प के घर और उनके प्राइवेट क्लब से 300 से ज्यादा खुफिया दस्तावेज बरामद हुए थे।
कुछ दिन पहले CNN ने एक ऐसी ऑडियो रिकॉर्डिंग मिलने का दावा किया था, जिसमें ट्रम्प ये खुद कबूल करते हैं कि चुनाव हारने के बाद वो सीक्रेट फाइल्स अपने घर ले गए थे। ऑडियो में ट्रम्प कह रहे हैं कि उन्होंने ईरान पर हमले की जानकारी वाली रक्षा विभाग की फाइल अपने पास रखी थी।
ट्रम्प पर 19 और केस में जांच जारी
इसके अलावा ट्रम्प पर 19 और केस चल रहे हैं। इनमें से आधे मामलों में उन पर राष्ट्रपति रहते हुए गलत आचरण के आरोप हैं। ट्रम्प पर चल रहे ज्यादातर केस 3 मामलों से जुड़े हुए हैं। पहला वित्तीय गड़बड़ी जिससे उन्होंने ज्यादा पैसे कमाए। दूसरा 6 जनवरी 2021 को संसद में हुई हिंसा में ट्रम्प की भूमिका और तीसरा 2020 के राष्ट्रपति चुनाव में दखलअंदाजी की कोशिश। ट्रम्प पर बाकी केस को लेकर विस्तार में पढ़ने के लिए यहां क्लिक करें
वहीं उन पर मैगजीन राइटर ई जीन कैरोल ने रेप और मानहानि का भी केस किया है। इस मामले में करीब 1 महीने पहले न्यूयॉर्क कोर्ट ने ट्रम्प को यौन शोषण का जिम्मेदार ठहराया था। 9 मेंबर्स की जूरी ने ट्रम्प को बैटरी(हमला करने), यौन शोषण और मानहानि केस में कैरोल को मुआवजे के रूप में 41 करोड़ रुपए (5 मिलियन डॉलर) देने का आदेश दिया था। पूरी खबर यहां पढ़ें
ट्रम्प पर क्रिमिनल केस से जुड़ी ये खबर भी पढें...
पॉर्न स्टार से जुड़े केस में ट्रम्प पर 34 आरोप:कोर्ट में 57 मिनट चली सुनवाई, पूर्व US प्रेसिडेंट बोले- अमेरिका नर्क में जा रहा है
पूर्व अमेरिकी राष्ट्रपति डोनाल्ड ट्रम्प पर मंगलवार को मैनहैटन की कोर्ट में 34 आरोप तय किए गए। उन पर पॉर्न स्टार स्टॉर्मी डेनियल को पैसे देकर चुप कराने और इलेक्शन कैंपेन के दौरान बिजनेस रिकॉर्ड में हेराफेरी करने के केस चल रहा है। अमेरिकी इतिहास में पहली बार किसी प्रेसिडेंट पर आपराधिक केस चलाया जा रहा है। पूरी खबर पढ़ें...